CELEX: 32012D0413
Language: fi
Date: 2012-07-19 00:00:00
Title: 2012/413/EU: Komission päätös, annettu 19 päivänä heinäkuuta 2012 , vuotuisten prioriteettiluetteloiden vahvistamisesta vuodeksi 2013 verkkosääntöjen ja suuntaviivojen laatimista varten  ETA:n kannalta merkityksellinen teksti

20.7.2012   
            
            
               FI
            
            
               Euroopan unionin virallinen lehti
            
            
               L 192/32
            
         KOMISSION PÄÄTÖS,
   annettu 19 päivänä heinäkuuta 2012,
   vuotuisten prioriteettiluetteloiden vahvistamisesta vuodeksi 2013 verkkosääntöjen ja suuntaviivojen laatimista varten
   (ETA:n kannalta merkityksellinen teksti)
   (2012/413/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon verkkoon pääsyä koskevista edellytyksistä rajat ylittävässä sähkön kaupassa ja asetuksen (EY) N:o 1228/2003 kumoamisesta 13 päivänä heinäkuuta 2009 annetun Euroopan parlamentin ja neuvoston asetuksen (EY) N:o 714/2009 (1) sekä maakaasunsiirtoverkkoihin pääsyä koskevista edellytyksistä ja asetuksen (EY) N:o 1775/2005 kumoamisesta 13 päivänä heinäkuuta 2009 annetun Euroopan parlamentin ja neuvoston asetuksen (EY) N:o 715/2009 (2) ja erityisesti sen 6 artiklan 1 kohdan,
   sekä katsoo seuraavaa:
   
               (1)
            
            
               Vuonna 2009 hyväksytty kolmas direktiivi- ja asetuskokonaisuus, jäljempänä ’kolmas säädöspaketti’, tuli voimaan 3 päivänä maaliskuuta 2011. Samalla tuli voimaan uusi järjestelmä sitovien yleiseurooppalaisten verkkosääntöjen vahvistamista varten.
            
         
               (2)
            
            
               Ensimmäisenä askeleena kohti sitovia eurooppalaisia verkkosääntöjä Euroopan komissio laatii asetuksen (EY) N:o 714/2009, jäljempänä ’sähköasetus’, 6 artiklan 1 kohdan ja asetuksen (EY) N:o 715/2009, jäljempänä ’kaasuasetus’, 6 artiklan 1 kohdan mukaisesti vuotuisen prioriteettiluettelon, jossa yksilöidään ne aihealueet, joita koskevia verkkosääntöjä on laadittava. Prioriteetteja asettaessaan Euroopan komission on kuultava energia-alan sääntelyviranomaisten yhteistyövirastoa (ACER), siirtoverkonhaltijoiden eurooppalaista verkostoa (ENTSO) ja muita asianomaisia sidosryhmiä. Tässä päätöksessä vahvistetaan prioriteetit, jotka komissio on asettanut julkisen kuulemisen tulosten perusteella.
            
         
               (3)
            
            
               Eurooppa-neuvoston 4 päivänä helmikuuta 2011 pidetyssä kokouksessa asetettiin vuosi 2014 tavoitteeksi sähkön ja kaasun sisämarkkinoiden toteuttamiselle. Kolmas säädöspaketti on tärkeä osatekijä tämän tavoitteen saavuttamisessa. Tarvitaan kuitenkin vielä lisätoimia, jotta kaasu ja sähkö voivat virrata vapaasti koko Euroopassa. Kolmannessa säädöspaketissa tarkoitetut verkkosäännöt ja suuntaviivat muodostavat asianmukaisen säännöstön lisäkehitystyötä varten.
            
         
               (4)
            
            
               Resurssisuunnittelun kannalta on tärkeää vuosittain yksilöidä keskeiset aihealueet verkkosääntöjen ja suuntaviivojen laatimista varten. Heti, kun jokin aihealue tunnistetaan tärkeäksi ensimmäistä kertaa, on aloitettava työ sen selvittämiseksi, missä määrin yhdenmukaistamista tarvitaan. Niillä avainalueilla, joilla verkkosääntöjen ja suuntaviivojen laatiminen on jo aloitettu, jatketaan työtä sääntöjen viimeistelemiseksi.
            
         
               (5)
            
            
               Julkinen kuuleminen, jota edellytetään sähköasetuksen ja kaasuasetuksen 6 artiklan 1 kohdassa, järjestettiin 8 päivästä maaliskuuta16 päivään huhtikuuta 2012. Komissio sai 18 vastausta (3), joiden joukossa oli yksi vastaus paikallishallinnosta ja vastaukset Sähkö-ENTSOlta ja Kaasu-ENTSOlta. Muut vastaukset tulivat pääasiassa Euroopan energia-alan sidosryhmäjärjestöiltä, mutta myös monet yksittäiset yritykset osallistuivat julkiseen kuulemiseen.
            
         
               (6)
            
            
               Tärkeimmät julkisen kuulemisen aikana saadut yleiset kommentit:
               
                           a)
                        
                        
                           Julkinen kuuleminen osoitti selkeästi sen, että sidosryhmät kannattavat komission lähestymistapaa, jonka mukaan sähkö- ja kaasuverkkoja koskevien sääntöjen ja suuntaviivojen valmistelussa keskitytään ensisijaisiin avainkysymyksiin, jotka on ratkaistava, jotta energian sisämarkkinat saataisiin toteutettua vuoteen 2014 mennessä. Sidosryhmät ovat sitä mieltä, että komissio on kuulemisessa ottanut esille tärkeimmät tehtävät energian sisämarkkinoiden integraation syventämiseksi.
                        
                     
                           b)
                        
                        
                           Toinen keskeinen viesti oli se, että monet sidosryhmät pitävät parempana käsitellä kaikkia sähköasetuksen ja kaasuasetuksen 8 artiklan 6 kohdassa tarkoitettuja aiheita puiteohjeiden ja verkkosääntöjen laadintamenettelyssä sen sijaan, että kyseisiä aiheita koskevat sitovat säännöt vahvistettaisiin suoraan komiteamenettelyssä annettavilla suuntaviivoilla. Tässä yhteydessä jotkin sidosryhmät korostivat, että menettelyn on oltava avoin, tehokas ja johdonmukainen ja että sidosryhmien ja jakeluverkonhaltijoiden on voitava olla alusta lähtien tiiviisti mukana työssä. Lisäksi mainittiin, että työlle on osoitettava riittävästi aikaa, jotta verkkosäännöistä saadaan pitävät ja toimivat ja jotta asianomaisia toimijoita ehditään kuulla.
                        
                     
                           c)
                        
                        
                           Useat sidosryhmät vaativat, että puiteohjeiden ja verkkosääntöjen luonnoksiin olisi liitettävä vaikutustenarviointi, jossa esitetään yhteenveto tärkeimmistä toimintavaihtoehdoista ja niiden kattavat kustannus-hyötyanalyysit. Vaikutustenarvioinnista olisi lisäksi järjestettävä erillinen julkinen kuuleminen. Vaikutustenarvioinnin laatimista julkisen kuulemisen jälkeen, kuten tapahtui ”pilottisääntöjen” kohdalla, ei hyväksytä.
                        
                     
                           d)
                        
                        
                           Monet sidosryhmät mainitsivat vastauksessaan, että joidenkin verkkosääntöjen soveltamisala on liian laaja eikä rajoitu asetusten määrittämään kattavuuteen, eli rajat ylittäviin kysymyksiin. Tässä yhteydessä korostettiin myös sitä, että verkkosäännöt eivät saisi olla liian ohjailevia.
                        
                     
         
               (7)
            
            
               Tärkeimmät julkisen kuulemisen aikana saadut kommentit, jotka liittyivät sähköalan verkkosääntöjä koskevaan vuotuiseen prioriteettiluetteloon:
               
                           a)
                        
                        
                           Useat sidosryhmät olivat huolissaan mahdollisista verkkosääntöjen välisistä epäjohdonmukaisuuksista. Joissakin lausunnoissa ehdotettiin, että laadittaisiin vain yksi yhteen puiteohjeeseen perustuva verkkosääntö, ja joissakin korostettiin sitä, että ainakin jotkin verkkosäännöt (kuten tuotannon ja kulutuksen verkkoonliittymissäännöt, verkkoonliittymistä ja verkon käyttöä koskevat säännöt sekä liittymisen ja ylikuormituksen hallintaa koskevat säännöt ja hallinnointia koskevat komiteamenettelyssä annettavat suuntaviivat) olisi laadittava yhdessä.
                        
                     
                           b)
                        
                        
                           Useat sidosryhmät kannattavat yhdenmukaistettuja siirtotariffeja ja/tai investointikannustimia koskevien sääntöjen laatimista. Sähkö-ENTSO katsoi, etteivät tariffirakenteita ja investointikannustimia koskevat kysymykset juurikaan liity toisiinsa ja suositteli, että niitä käsiteltäisiin erikseen niin, että etusijalle asetettaisiin investointikannustimia koskevat säännöt.
                        
                     
                           c)
                        
                        
                           Sähkö-ENTSO katsoi, että vuoden 2013 prioriteettiluetteloon on syytä ottaa mukaan säännöt, jotka koskevat kapasiteetin jakamista pidemmällä aikavälillä (forward-markkina) sekä säännöt, jotka koskevat suurjännitteisten tasasähköjärjestelmien liittämistä.
                        
                     
         
               (8)
            
            
               Tärkeimmät julkisen kuulemisen aikana saadut kommentit, jotka liittyivät kaasualan verkkosääntöjä koskevaan vuotuiseen prioriteettiluetteloon:
               
                           a)
                        
                        
                           Sidosryhmien keskeinen viesti on, että ne haluavat siirtotariffirakenteita koskevat yhdenmukaiset säännöt, mutta pitävät parempana, että ne laaditaan verkkosääntöjen laadintamenettelyssä, eikä käytetä suoraan komiteamenettelyssä hyväksyttäviä suuntaviivoja. Useat sidosryhmät ehdottivat, että soveltamisalan olisi oltava kapea.
                        
                     
                           b)
                        
                        
                           Muutamat sidosryhmät ilmaisivat huolensa kapasiteetin jakamista koskevien verkkosääntöjen ja ylikuormituksen hallintamenettelyjä koskevien sääntöjen johdonmukaisuuden säilymisestä ja suosittelivat näitä aiheita koskevien komiteamenettelyjen yhteensovittamista.
                        
                     
         
               (9)
            
            
               Tärkeimmät julkisen kuulemisen aikana saadut kommentit, jotka liittyivät sähköverkkoa koskevien verkkosääntöjen ja suuntaviivojen mahdolliseen soveltamisalaan ja tarpeeseen vuoden 2013 jälkeen: Jotkin sidosryhmät katsoivat, että sähköverkkojen osalta kolmansien osapuolten verkkoon pääsyä koskevat säännöt olisi laadittava ennen energiatehokkuuteen liittyviä sääntöjä, sillä niiden avulla voitaisiin luoda operaattoreille tasavertaiset toimintaedellytykset sisämarkkinoilla.
            
         
               (10)
            
            
               Tärkeimmät julkisen kuulemisen aikana saadut kommentit, jotka liittyivät kaasuverkkoa koskevien verkkosääntöjen ja suuntaviivojen mahdolliseen soveltamisalaan ja tarpeeseen vuoden 2013 jälkeen:
               
                           a)
                        
                        
                           Useat sidosryhmät toivovat, että käsiteltäväksi otettaisiin myös lisäkapasiteettikysymys ja ehdottavat, että sitä koskevat säännöt sisällytettäisiin kolmansien osapuolten verkkoon pääsyä koskevaan verkkosääntöön, kun taas toiset haluavat kysymystä käsiteltävän myös yhdenmukaistettuja tariffirakenteita koskevien sääntöjen laadinnan yhteydessä. Monet sidosryhmät olivat sitä mieltä, että kauppaa koskevat säännöt, jotka liittyvät verkkoon pääsyä koskevien palvelujen tekniseen ja operatiiviseen tarjoamiseen ja järjestelmän tasapainoon sisältyvät jo sääntöihin, jotka koskevat kapasiteetin jakamista ja tasehallintaa. Sidosryhmät toivoivat myös sellaisten kaupankäyntiä koskevien sääntöjen laatimista, jotka kohdistuisivat likvidien kapasiteetin jälkimarkkinoiden edistämiseen.
                        
                     
                           b)
                        
                        
                           Verkon varmuutta ja luotettavuutta koskevien sääntöjen osalta esitettiin, että jos kysymykseen on tarpeen puuttua, se on parasta tehdä kaasunsaannin turvaamiseen liittyviä toimenpiteitä koskevan Euroopan parlamentin ja neuvoston asetuksen (EU) N:o 994/2010 (4) puitteissa.
                        
                     
                           c)
                        
                        
                           Muutamat sidosryhmät arvelivat, että hätätilanteessa noudatettavia toimintatapoja koskevien verkkosääntöjen laatimisesta ei olisi mitään hyötyä ja epäilivät näiden säännösten yhdenmukaistamisen mielekkyyttä.
                        
                     
         
               (11)
            
            
               Komissio ottaa huomioon sidosryhmien vastaukset ja priorisoi valmistelutyön niin, että etusijalle asetetaan kysymykset, jotka on ratkaistava, jotta energian sisämarkkinat saataisiin toteutettua vuoteen 2014 mennessä,
            
         ON HYVÄKSYNYT TÄMÄN PÄÄTÖKSEN:
   1 artikla
   Koska on todennäköistä, että avoimuutta koskevat yhdenmukaistetut säännöt hyväksytään komiteamenettelyssä vuonna 2012, komissio vahvistaa vuodeksi 2013 seuraavan prioriteettiluettelon sähköalan yhdenmukaistettujen sääntöjen laatimista varten:
   
               —
            
            
               kapasiteetinjakoa ja ylikuormituksen hallintaa koskevat säännöt, mukaan luettuna vuorokausimarkkinoiden (day-ahead) ja päivänsisäisten (intraday) markkinoiden hallinnointi ja kapasiteetin laskenta (hyväksyntä komiteamenettelyssä),
            
         
               —
            
            
               pidemmän aikavälin (forward-markkina) kapasiteetin jakoa koskevat säännöt (verkkosäännön laatiminen),
            
         
               —
            
            
               verkkoon liittymistä koskevat säännöt:
               
                           —
                        
                        
                           tuotannon verkkoon liittämistä koskevat säännöt (hyväksyntä komiteamenettelyssä),
                        
                     
                           —
                        
                        
                           jakeluverkonhaltijan ja teollisuuskuorman liittymistä koskevat verkkosäännöt (verkkosäännön viimeistely ja komiteamenettelyn aloittaminen),
                        
                     
                           —
                        
                        
                           suurjännitteisten tasasähköjärjestelmien liittämistä koskevat verkkosäännöt,
                        
                     
         
               —
            
            
               verkon käyttö (käyttövarmuutta, käytön suunnittelua sekä taajuuden säätöä ja reservejä koskevien sääntöjen viimeistely ja hyväksyntämenettelyn käynnistäminen) (5),
            
         
               —
            
            
               tasehallintaa koskevat säännöt, mukaan lukien verkkoon liittyvät varavoimaa koskevat säännöt (verkkosäännön viimeistely),
            
         
               —
            
            
               yhdenmukaistettuja siirtotariffirakenteita ja/tai investointikannustimia koskevat säännöt.
            
         2 artikla
   Koska on todennäköistä, että ylikuormituksen hallintaa koskevat yhdenmukaistetut säännöt hyväksytään komiteamenettelyssä vuonna 2012, komissio vahvistaa vuodeksi 2013 seuraavan prioriteettiluettelon kaasualan yhdenmukaistettujen sääntöjen laatimista varten:
   
               —
            
            
               kapasiteetin jako (hyväksyntä komiteamenettelyssä),
            
         
               —
            
            
               tasehallintaa koskevat säännöt, mukaan luettuina verkkoon liittyvät säännöt ilmoitusmenettelyistä, säännöt tasepoikkeamamaksuista ja säännöt siirtoverkonhaltijoiden verkkojen välisestä toiminnallisesta tasehallinnasta (verkkosäännön viimeistely ja hyväksyntämenettelyn käynnistäminen),
            
         
               —
            
            
               yhteentoimivuutta ja tietojen vaihtoa koskevat säännöt,
            
         
               —
            
            
               yhdenmukaistettuja siirtotariffirakenteita koskevat säännöt.
            
         3 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 19 päivänä heinäkuuta 2012.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EUVL L 211, 14.8.2009, s. 15.
   
      (2)  EUVL L 211, 14.8.2009, s. 36.
   
      (3)  Vastaukset julkaistaan seuraavassa osoitteessa:
   http://ec.europa.eu/energy/gas_electricity/consultations/20120416_network_codes_en.htm.
   
      (4)  EUVL L 295, 12.11.2010, s. 1.
   
      (5)  Käyttökoulutusta sekä vaatimuksia ja hätätilanteessa noudatettavia toimintatapoja koskevat verkkosäännöt laaditaan myöhemmin.